גיא זו-ארץ

ביוגרפיה

זו-ארץ נולד וגדל בתל אביב, למשפחה יהודית-ספרדית דוברת-לאדינו ממוצא טורקי, יווני וטריפוליטאי.
בשנת 1996, לאחר שירותו בצה"ל בלהקת חיל האוויר, החל ללמוד משחק אצל הלל נאמן, ומשחק מול מצלמה אצל רות דייכס. בין היתר למד פיתוח קול.

על הבמות ובתיאטרון

בשנת 1998 לקח חלק במופע "פעמוני היובל" לציון חמישים שנה למדינת ישראל.
זו-ארץ השתתף במספר הצגות, רובן בתיאטרון הבימה, בהן "בוסתן ספרדי", "גן ריקי", "יומנה של אנה פרנק", "פרפרים הם חופשיים", "לא בגלל הזכרונות", "תל אביב הקטנה", "מראה מעל הגשר", "ללכת עד הסוף", ומחזות הזמר "הלהקה חוזרת" ו"מרי לו".
ב-2006 השתתף במחזמר "ברנשים וחתיכות" בתיאטרון בית ליסין.
בשנת 2007 זכה לאות הערכה מטעם קרן שלם על עבודת תיאטרון עם נכי פיגור שכלי בעכו, כשכתב וביים עבורם את ההצגות "עכו-דימונה-עכו" ו"הרחוב שלנו".
בשנת 2008 השתתף בפסטיגל.
בחנוכה 2010 שיחק במחזמר "בת הים הקטנה" לצד רינת גבאי.
בשנת 2012 החל זו-ארץ לשחק במחזמר "פרח השכונות" בתיאטרון באר שבע, לצד לירז צ'רכי. את המחזמר כתב קובי אוז, בבימויו של ניר ארז.
בחנוכה 2013 שיחק במחזמר "שלגיה והציד" יחד עם טל מוסרי, חנה לסלאו ויעל בר זוהר.
בפסח 2015 שיחק את משה רבנו בהצגה לילדים "נסיך מצרים" לצד רינת גבאי, מאיה בוסקילה, מיקי קם ואחרים.
מיוני 2017 משחק לצד יעל בר זוהר בקומדיה הרומנטית "פעם בשנה" שרצה בכל רחבי הארץ עד היום.
בחנוכה 2017 שיחק במחזמר "אקונה מטטה" לצד רינת גבאי, עדן סבן ודניאל מורשת.

בטלוויזיה ובקולנוע

בשנת 1997 החל זו-ארץ להשתתף לצד יעל בר זוהר (כיום אשתו) באופרת הסבון "רמת אביב גימל". בשנת 1999 השתתף בתוכנית "חבורת בולדוזר". בשנת 2000 השתתף בקומדיית המצבים "שמש" כאריק, מנחה שירה בציבור. בשנת 2002 שיחק בסדרת הדרמה ב"קצב הקצב". באותה שנה שיחק גם בסדרה "טיפול נמרץ" ששודרה בערוץ 2.
בשנת 2003 השתתף בסרט "ואלס פסיפלורה". בשנים 2004 –2005 השתתף בטלנובלה "השיר שלנו", שם גילם את גבעון כספי. בשנת 2005 שיחק בתפקיד משנה בסרט "מינכן" של סטיבן ספילברג.
בשנת 2008 גילם את רונן בסרט "אנטארקטיקה", שם שיחק לצד לוסי דובינצ'יק, דביר בנדק, רבקה נוימן ואחרים.
בשנת 2009 השתתף בטלנובלה "חשופים" ששודרה ב-HOT שם גילם את בן הזוג של מארינה מקסימיליאן בלומין. בשנת 2012 החל לגלם את ארי, אביו של יונתן תובל שפיר ומנהל המחנה גאליס בסדרת הנעורים "גאליס", ספין-אוף של הסדרה "החולמים", המשודרת ב"הוט".
בפברואר 2015 טס לארגנטינה כדי להשתתף בעונה השלישית של תוכנית הדוקו-ריאליטי "גולסטאר", ששודרה בין החודשים ספטמבר-אוקטובר 2015 בהוט 3.
בשנת 2018 שיחק בסרט "עד הקצה - ג'סטה 2" בבימויו של קובי מחט. כמו כן השתתף בסרט "שבעה ימים באנטבה" וגילם את אוהד נהרין.
ב-2018 יצר את הסרט "בר מצווה מאוחרת". זו-ארץ סיפר כי סבו נפטר שעתיים לפני בר המצווה שלו, ולכן לא יצא לו לחגוג את בר המצווה שלו עד גיל מאוחר.

כמנחה

בשנת 2006 הנחה זו-ארץ את התוכנית "מגזין החיים הטובים" בערוץ החיים הטובים.
משנת 2007 הנחה שש עונות של תוכנית המציאות "הישרדות" בערוץ 10 עד 2012. בנובמבר 2015 עברה התוכנית מערוץ 10 לזכיינית ערוץ 2, רשת, וזו-ארץ ממשיך להנחות אותה. ב-9 במרץ 2019 החל שידורה של הישרדות VIP עונה 2 בהנחייתו ברשת 13.
במאי 2012 הנחה את העונה האחרונה של תוכנית המציאות "רוקדים עם כוכבים", יחד עם ירדן הראל. בינואר 2015 החל להגיש את תוכנית הסיקור הקולנועי "טלסינמה" בערוץ הראשון. את תפקידו סיים עד אוקטובר של אותה שנה.
בדצמבר התחיל לשמש כשופט אורח בתוכנית הריאליטי "הפייטן" בערוץ 20. באותה שנה החל להנחות את התוכנית "פרשת השבוע עם גיא זוארץ" בערוץ 20.
באפריל 2016 נבחר להנחות את חידון התנ"ך העולמי לנוער יהודי במקומו של אבשלום קור. ב-25 ביולי אותה שנה החל להנחות את השעשועון "נעולים" בזכיינית ערוץ 2, רשת.
בנובמבר 2018 נבחר זו-ארץ להנחות לצד לירון ויצמן את האח הגדול VIP עונה 3 של תוכנית המציאות האח הגדול שעלתה לשידור ב-12 בינואר 2019 ברשת 13. מ-17 בפברואר 2019 הנחה את התוכנית לבדו, לאחר שויצמן יצאה לחופשת לידה.

כמוזיקאי

בשנת 2007 החל זו-ארץ גם בקריירת שירה. ב-2009 סיים את הקלטת האלבום הראשון שלו בהפקה מוזיקלית של אחיו, רועי זו-ארץ. מתוך אלבום זה הוציא זו-ארץ לרדיו את השירים "הלילה זה יקרה" "כל הבשורות", "בא אלייך" ו"צמא אלייך". האלבום לא יצא בשלמותו, והתפרסמו ממנו סינגלים בלבד.
בחנוכה 2008 השתתף בפסטיגל עם השיר "השמיים לי פתוחים" שכתב והלחין אחיו, רועי זו-ארץ
בשנת 2012 הוציא אלבום משותף עם אחיו רועי זו-ארץ בשם "לדינו ופיוט מבית אבא", ובו שירים בלאדינו לצד פיוטים בנוסח יהדות לוב (כמו "עת שערי רצון להפתח"). בשנת 2014 הוציא אלבום שני עם אחיו רועי זו ארץ בשם "קאזה זו-ארץ", והחל לרוץ איתו במופע בכל רחבי הארץ.
בשנת 2017 הוציא את השיר "רק הירח"
אותו שר עם יעל בר זוהר במסגרת צילומי הישרדות והגעגועים לבית.
בשנת 2018 חידש עם אחיו רועי זו-ארץ את השיר "והיא שעמדה" מתוך הגדת פסח.
הוציא שיר מקורי שכתב ביחד עם אבי אוחיון בשם "את דומה לי" ובקליפ השתתפה גם אשתו יעל בר זוהר.

חיים אישיים

ב-2005 נישא לשחקנית והדוגמנית יעל בר זוהר. ב-2007 נולד בנם הבכור. ב-2011 נולד בנם השני. ב-2015 נולדה בתם השלישית. הם מתגוררים ברמת השרון.
ב-2017 סיפר זו-ארץ שכבר שנים רבות הוא מתחזק, עושה קידוש בשבת והולך לבית כנסת עם ילדיו, מניח תפילין, ולומד קבלה.